Title: Les representacions populars al voltant del Nadal
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Les representacions populars al voltant del naixement de Jesús

Al voltant del misteri del Nadal, del naixement de Jesús, hi trobem un seguit de representacions o manifestacions populars que combinen la narració que els evangelis fan del naixement de Crist amb la visió o creació d’un entorn entre simbòlic i real del món més proper. Les més populars són els Pastorets o els pessebres de Nadal, si bé també hi podríem incloure les cavalcades dels Reis.

Totes aquestes manifestacions, tal com diuen Salvador Palomar i Ferran Sugranyes, “són mostres d'una visió popular del Nadal que adapta la narració evangèlica del naixement de Crist a l'entorn cultural de l'observador.”

Aquesta visió popular permetrà que en els nostres pessebres hi convisquin, al costat de les figures de l’evangeli, personatges com el caganer. O comprovar com, actualment, hi podem trobar les típiques figures representant feines totalment desaparegudes amb d’altres de còmics del moment. O un paisatge propi del camp català combinat amb elements que ens volen recordar la Palestina on nasqué Jesús.

I si ens aturem en els Pastorets, l’acceptació que el protagonisme l’adquireixin, bàsicament, les peripècies de dos pastors, o la introducció d’escenes com els “cuplets”, en què de manera irònica se sol fer referència a fets actuals.

De fet, parlem de dues manifestacions que la gent se les ha fet seves i les ha anat adaptant segons el moment.

Us animem, doncs, a conèixer-les un xic més, ja que formen part del patrimoni cultural del nostre país.