Title: L'arbre de Nadal
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

L’arbre de Nadal

L’arbre de Nadal ha esdevingut possiblement la imatge o icona més universal de les festes de Nadal, i es troba fins i tot en ciutats i països amb poques arrels cristianes.

La introducció d’aquesta tradició a Catalunya s'esdevingué durant la primera part del segle XX, època en la qual no és estrany trobar articles d’opinió contraris a aquest costum, ja que s’argumentava que Catalunya ja tenia les seves tradicions nadalenques. Sigui com sigui, l’arbre de Nadal no només s’acabà popularitzant, sinó que fins i tot al seu voltant s’ha anat creant un costumari propi: no és estrany, per exemple, que moltes famílies l’utilitzin per Reis, per col·locar-hi, al seu voltant, els regals. Possiblement, però, una de les creacions més reeixides que han sorgit al voltant de l’arbre de Nadal és l’aparició de l’arbre dels desitjos, on la gent hi pot anar escrivint els seus missatges i deixar-los penjats a l’arbre com a ornament.

Precisament el que et proposem, per acabar aquesta lliçó, és que construeixis el teu arbre dels desitjos. Es tracta de redactar tot el que desitges, tant pot ser per tu, per la teva família, per les teves amistats, però també pel teu poble, país o pel món sencer. O per què no, per tot a la plegada. Pots veure’n un model en el següent enllaç.

Per fer-ho és suficient amb un fitxer Word. Evidentment pots fer ús, si vols, d'altres programes o aplicacions. Has de penjar el fitxer abans de la propera classe.