Title: Els menjars de les festes de Nadal
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Els menjars de les festes de Nadal

La unió i el retrobament familiar que suposen les festes nadalenques han comportat un seguit d’àpats, tradicionals d’aquestes diades, així com alguns menjars i sobretot dolços que no hi poden faltar.

- El ressopó de la nit de Nadal: Se sol fer en família. No hi pot faltar la coca, els torrons i, per beure, majoritàriament cava. La introducció de la Nochebuena, pròpia d’altres llocs de l’Estat, fa que actualment en moltes famílies es faci un copiós sopar.
- El dinar de Nadal: Dinar familiar. El menú més característic i tradicional és l’escudella i la carn d’olla, el pollastre i gall d’indi rostits i les neules i torrons de postres, evidentment tot acompanyat amb bons vins i caves. El cert és que, sigui el menú tradicional o un altre el que es mengi, continua essent un dinar, al qual s’hi destina molt de temps i dedicació tant en la preparació com en l'elaboració.
- El dinar de Sant Esteve: L’endemà de Nadal. Festiu només a Catalunya. Sol ser també un àpat familiar, o bé amb els familiars amb els quals no s’ha compartit el dia de Nadal o bé celebrant-ho en una altra de les cases dels familiars. La tradició marca que en el dinar de Sant Esteve no hi poden faltar els canelons, que es fan amb la carn sobrera de l’àpat de Nadal. Evidentment, tampoc hi falten ni les neules ni els torrons.
- Sopar de Cap d’Any: Sol tenir un caire comunitari o bé amb tota la família, o més aviat amb colles, en sopars comunitaris de restaurants, revetlles populars... Llevat del consum de raïm i xampany, en el punt de la mitjanit, els menús varien molt, i sovint el preu, sobretot en els que es fan en restaurants, acaba marcant-ne la tria.

En tots aquests àpats, però també en els menjars d'altres dies festius de les festes nadalenques, els productes dolços hi tenen una gran importància. Sens dubte, els torrons són el dolç que més i millor defineix les festes de Nadal, però també les neules. Tant durant el ressopó de la nit de Nadal com el de Cap d'Any, la coca en moltes cases també hi és present. I durant la diada dels Reis, és costum força estès acabar el dinar amb el tortell de Reis.