Title: Els orígens del Nadal
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Els orígens de Nadal

Ben possiblement que si us pregunten a classe què se celebra el dia de Nadal?, moltes respostes, sobretot si es tracta de persones que provenen de famílies amb educació cristiana, serà que se celebra el naixement de Jesús o l’infant Jesús. És cert, a més, que aquest fet és present, de diferents maneres, en molts costums i celebracions que marquen aquestes festes.

Malgrat tot, però, com passa amb tantes festes, el seu origen cal situar-lo abans de l’arribada del cristianisme.

Amb l’arribada del solstici d’hivern, les cultures preromanes ja celebraven l’inici del Sol Nou, el “naixement del sol”. Per les mateixes dates els romans celebraven el Natalis Solis Invicti, festa imperial, que coincidia el 24 de desembre, i que es destinava al ‘sol victoriós, al sol nou’. Serà l’any 354, quan l’Imperi Romà estava en ple procés de cristianització, que s’estableix la data del 25 de desembre com a data del naixement del nen Jesús, i la festa del Natalis Solis invicti, festa del Sol victoriós, es converteix en el Natalis Domini Jesu Christi, és a dir, el naixement del senyor Jesucrist.

La pervivència d’aquest “Sol nou” i del “Natalis” dels romans ha perdurat en el nom que es dóna a aquestes festes en diferents llengües i països:

“De Natalis, Nadal en català; Natal en gallec; Natale en italià; Natalendas en portuguès; Noël -de novellum, ‘novell’- en francès; Eguberri –‘dia nou’- en basc; li Calendo -de calendae, ‘primer dia’- en provençal; Navidad –de Nativitas- com la litúrgia cristiana l’anomena- en castellà” Tradicionari. El calendari festiu. Volum 5. Hivern i Nadal. Jèp de Montoya, Xavier Pedrals i Joan Soler

Aquest procés de cristianització no va ser ni ràpid ni complet. De fet, en el cicle festiu del Nadal hi trobem molts elements que són reminiscències de diferents cultes, creences i celebracions paganes que acaben essent integrades i adaptades.

“Van haver de passar alguns segles perquè el Nadal cristià s’imposés, tot i la pervivència de creences, ritus i costums de la religiositat pagana. Com també han passat segles des del Nadal cristià fins a l’actual Nadal, laic i consumista, on viuen en promiscuïtat signes cristians i pagans amb el laïcisme i l’agnosticisme” Tradicionari. El calendari festiu. Volum 5. Hivern i Nadal. Jèp de Montoya, Xavier Pedrals i Joan Soler