Title: Els pessebres vivents
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Els pessebres vivents

La representació de pessebres vivents és un costum i tradició força recent. De fet el primer pessebre vivent, a Catalunya, fou el de Castell d'Aro, al Baix Empordà, l'any 1959. Un altre dels primers pessebres vivents de Catalunya fou el de Corbera de Llobregat, a la comarca del Baix Llobregat, que realitzà la primera representació l'any 1962.

La idea inicial d'aquest pessebre vivent, i que mantenen molts dels pessebres vivents que actualment es representen per molts municipis de Catalunya, no era altra que la d'un pessebre representat en un espai natural proper al poble i en el qual les figures eren persones, cosa que permetia que la gent es passegés per les diferents escenes i racons del pessebre, normalment amb l'acompanyament de la música de cançons pròpies de Nadal.

Amb el pas dels anys, moltes altres poblacions han anat incorporant, en el repertori de les seves celebracions festives, el pessebre vivent, afegint-hi elements propis i particulars de la seva representació. En aquest sentit, per exemple, el poble de Sant Guim de la Plana, a la comarca de la Segarra, organitza El Pessebre dels Oficis Perduts, en el qual, a més de les escenes relacionades amb el naixement de Jesús, n'hi ha moltes altres en què els actors i actrius representen les feines de diferents oficis que s'han perdut. En altres poblacions, el que s'ha fet és incorporar, en el pessebre, escenes amb text i representació teatral, més pròpies dels Pastorets. Un exemple és el pessebre vivent parlat de Sant Pere de Ribes, a la comarca del Garraf.

En aquest cas, la tasca que us proposem és que us familiaritzeu, mínimament, amb aquest tipus de representacions. Per això us proporcionem un parell de vídeos i us animem, també, que us entretingueu a buscar, tant al Google com al Youtube, informació o vídeos sobre els pessebres vivents a Catalunya.