Title: El dia de Nadal
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

El dia de Nadal

Possiblement que el dia de Nadal és el dia de l’any més ric en costums, ritus i celebracions en un ambient de retrobament i de celebració familiars.

· El costum de fer cagar el tió, que en família se sol fer el vespre de la vigília de Nadal. D’aquest costum se us proposa, més endavant, que en feu una petita recerca.

· La nit de Nadal. Pels cristians, fins i tot per molts dels que no són practicants, la nit de Nadal és la nit de la Missa del Gall, per molts l’única a la qual assisteixen, i tal com mana la tradició, a l’arribar a casa es fa un ressopó amb coca, torrons i vins dolços o cava, que cada cop té més adeptes. El ressopó de la nit de Nadal, però, ha esdevingut una tradició que s’ha barrejat amb la Nochebuena, més pròpia d’altres llocs de l’Estat espanyol, fins al punt que en moltes famílies se celebra, amb missa o sense Missa del Gall, un animat i copiós sopar i es manté, al mateix temps, el típic dinar de Nadal.

· El dinar de Nadal. L’àpat propi de Nadal és el dinar. Dinar familiar. "Per Nadal cada ovella al seu corral”, diu la dita popular. En el dinar de Nadal, tot i que cada cop són més la diversitat de plats que s’hi van introduint, l’escudella de galets i la carn d’olla, el pollatre o gall d’indi rostits i les neules i els torrons de postres continuen essent els plats preferits per moltes famílies, tal com mana la tradició.

· El vers de Nadal. En les famílies en què hi ha nens i nenes solen recitar algun vers o petit poema, que normalment han après a l’escola. Antigament, després de la seva actuació rebien algun present dels seus padrins. Actualment, solen passar la plata entre els familiars adults.

· Nous costums. Les festes de Nadal són festes també de regals i obsequis, la major part dels quals se solen concentrar per Reis. Cada cop més, però, va prenent força el costum de repartir aquests regals entre Nadal i Reis. En el cas del Nadal, es fa o bé aprofitant el tió, o l’arbre de Nadal, costum importat durant la primera part del segle XX dels països del Nord d’Europa, i que ha arrelat amb gran força a casa nostra.