Title: Guia didàctica
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

En aquest segon tema es presenten aspectes i elements que sovint són poc coneguts, com les fires de Nadal, la importància en la decoració del que podem anomenar la botànica del Nadal, així com tradicions i costums al voltant de la figura de sant Nicolau.

Arriba el Nadal
- Text introductori. S'hi remarca la configuració del cicle nadalenc com una barreja o fusió entre elements de procedència pagana i de caire eminentment popular amb altres més relacionats amb la celebració del naixement de Jesús. El text acaba presentant com a evident que la riquesa d'aquest cicle festiu comporta un període de preparació.

Fires de Nadal
- A partir d'un enllaç on s'informa de diferents fires de Nadal, s'encomana a l'alumnat tres tasques diferents: una de localització de diferents poblacions amb fira; una segona en què han de formular tres títols i els subtítols corresponents, format notícia, on sintetitzin la informació de tres fires, i una tercera en què s'encarrega un petit informe de la Fira de Santa Llúcia de Barcelona.

La decoració del Nadal
- Text breu i introductori sobre els elements decoratius del Nadal.

Les plantes de Nadal
- Activitat lliçó. Pretén que l'alumnat conegui algunes de les plantes i arbustos que decoren el nostre Nadal, com ara el boix grèvol, el galzeran o boix marí, la flor de pasqua i finalment el vesc.

L'arbre de Nadal
- Després d'un text informatiu sobre el costum de l'arbre de Nadal a casa nostra, es convida l'alumnat a crear un text, amb forma d'arbre, que expressi i simbolitzi els seus desitjos.

Permeteu-me que al voltant d'aquesta activitat reflexioni que podeu plantejar-la també des de diferents matèries i incorporar-hi matisos com ara:
- A Ciències Naturals: Expressar el respecte als arbres i a la natura.
- A Ciències Socials - Ciutadania - Ètica: Expressar conceptes com respecte, amistat, solidaritat, drets humans, crítica del món que tenim i desig del món que volem...
- A Informàtica: Aprofitar alguna aplicació que estiguin aprenent per a la creació de l'arbre.
- A Llengua: Tots els temes són vàlids. Afegim-hi la creació literària, poètica...

I després exposar-ho, fer-ho públic, en format paper per guarnir el centre, o en format informàtic, penjant-ho en el web del centre, en el blog de la cultura popular, i fins i tot projectar-los, durant els dies abans de Nadal, a l'entrada del centre o en aquell espai que resulti més indicat.

POSEM EN COMÚ LA CREATIVITAT DEL NOSTRE ALUMNAT I ELS DESITJOS QUE EXPRESSA!

El genis de Nadal
- Breu text on es recorden els diferents personatges, genis o "divinitats menors" que ens acompanyen durant les festes nadalenques. Ens serveix d'entrada per a la presentació, que es fa a continuació, de sant Nicolau.

Sant Nicolau, el primer geni que ens visita
- Després de presentar sant Nicolau, evidentment associant-lo amb Santa Claus, es convida que descobreixin que a Catalunya la festa de Sant Nicolau té les seves pròpies tradicions. Han d'elaborar un petit treball, que tenen pautat i amb l'enllaç on fer les consultes.

Altres propostes
- La botànica del Nadal. Es proposa que des de la matèria de Ciències de la Naturalesa s'aprofundeixi en el coneixement de les plantes pròpies del cicle nadalenc.