Title: Arriben les festes de Nadal
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Arriben les festes de Nadal.

Ens estem apropant a les festes de Nadal. Els carrers dels pobles i ciutats s’omplen de garlandes de llums. Les botigues, i sobretot els grans centres comercials, engalanen curosament els seus aparadors, mentre acompanyen la seva clientela amb músiques de nadales i missatges publicitaris, que associen la compra dels seus productes amb desitjos de joia, pau i amor. A moltes cases, fins i tot en famílies nouvingudes, es decora o s’ambienta algun raconet, col·locant-hi, segons els casos, des del típic pessebre, l’arbre de Nadal o algun pare Noel enfilant-se per l’escala fins a ornaments de tires de llums de colors, boles platejades o daurades i garlandes amb colors vius i lluminosos.

Parlar de Nadal o de les festes de Nadal és parlar de festivals escolars, de la rifa de Nadal, d’àpats familiars, però també de tions, pessebres, Home dels Nassos i cavalcada de Reis, i, segurament que per a vosaltres, sobretot època de festes i de vacances. Parlar de les festes de Nadal és també parlar de felicitacions, avui majoritàriament amb els mòbils o les diferents xarxes socials, d’amics invisibles, d’àpats de feina, però també, època de compres i regals i de nit de Cap d’Any. Parlar de Nadal és també parlar de... i podríem anar afegint a la llista aspectes, activitats o fets que ens ho recorden, des dels torrons, les neules i el cava, presents en els àpats festius d’aquestes festes, fins a l’existència dels festivals de la infància, organitzats pels ajuntaments de moltes viles i ciutats.

Aquest conjunt de festes, celebracions, costums i activitats diverses són i han estat canviants i dinàmiques.

En les informacions i activitats que teniu a continuació se us proposa i anima a conèixer-ne les seves arrels i orígens, però també com han anat evolucionant. Pretenen, a més, ajudar-vos a viure-les i celebrar-les amb una visió més rica, tant des de la perspectiva de conèixer i recuperar el valor i significat dels costums, rituals i creences que les han conformat, com de no menystenir la riquesa que suposa l’acceptació i, si és el cas, la incorporació de tradicions vingudes d’altres països.