Title: Arriba el Nadal
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Arriba el Nadal.

El dia de Nadal, 25 de desembre, el calendari el marca com el dia del naixement de Jesús. Aquesta festa fou establerta al segle IV. Durant aquest llarg període de setze segles, al voltant de la celebració cristiana, s’ha anat configurant un cicle festiu que ha incorporat molts elements anteriors a aquesta celebració i ben clarament relacionats amb creences de signe pagà i que conviuen amb altres directament relacionats amb el naixement de Jesús: al costat de la il·luminació i l’engalanament dels carrers, del tió, de l’arbre de Nadal i l’ús de diferents plantes distintives d’aquest cicle festiu, de les innocentades i el ritual del Cap d’Any passant per la presència de personatges màgics que ens porten regals, hi trobem tot un conjunt d’altres celebracions i costums, molts d’ells també clarament marcats per la imaginació popular, relacionats amb la celebració religiosa del naixement de Jesús, com ara el pessebre i els pessebres vivents, els Pastorets, la missa del gall o l’epifania o festivitat dels Reis. Podríem afegir-hi, a més, la riquesa de les nadales, cançons que sovint barregen elements de la vida de Jesús amb el costumari popular.

L’arribada d’aquest període tan ric de costums i celebracions requereix, evidentment, d’un període de compra i preparació, que des de primers de desembre es concreta en l’encesa de l’enllumenat de Nadal, la realització de fires de productes nadalencs o l’engalanament dels aparadors de botigues i centres comercials. Mentrestant, en l'àmbit familiar es preparen i es fan els pessebres, es posen ben engalanats els arbres de Nadal i la mainada comença a alimentar el tió.