Title: Giua didàctica.
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Aquest tema fa un recorregut per les festes i celebracions al voltant del Cap d'Any i els Reis. Pel que fa al Cap d'Any, s'aprofita tant per donar a conèixer costums diferents als que coneixem a Catalunya com per treballar la diversitat de calendaris que hi ha. Tanmateix, al voltant de la festa dels Reis, es proposa a l'alumnat un treball en grup, a realitzar durant les vacances, plantejat, a més, com un treball de tota la classe.

L'esperit carnestoltesc del cicle de Nadal
- Es proposa primer una lectura conjunta al voltant del contingut del títol i partir d'aquí, un treball en grup. El tasca va orientada que cada grup faci un petit treball al voltant de manifestacions de caire carnestoltesc del cicle de Nadal, com: El Bisbetó, a Montserrat. La Mare de Déu Fumadora, a Arenys de Mar. Activitats diverses relacionades amb els Sants Innocents. L'Home dels Nassos. Per a cada tema es proporcionen els enllaços corresponents.

La Festa del Pi de Centelles
- Passejada, amb sis qüestions diferents, per la Festa del Pi. Per donar resposta a les qüestions que es plantegen hi ha, a més de les corresponents informacions, dos enllaços, un dels quals és un vídeo de la festa.

La nit de Cap d'Any
- Text introductori. S'incideix en el caràcter universal de la celebració i el caire col·lectiu que sol tenir.

Costums diversos per Cap d'Any
- Tasca. Es proporciona a l'alumnat quatre enllaços, de cadacun dels quals cal respondre o realitzar diferents tasques. Dos dels enllaços corresponen a vídeos.

La diversitat de calendaris
- Activitat tipus lliçó. Es van introduint i treballant els següents continguts: L'existència de diversos calendaris. El calendari musulmà i el Cap d'Any en els països musulmans. El calendari xinès i l'Any Nou Xinès. És una activitat que té la seva complexitat, raó per la qual és possible que calgui presentar-la prèviament o treballar-la un cop l'hagin feta.

Els Reis
- Pretén que els alumnes demostrin a través d'una carta la capacitat d'expressar la festa dels Reis, tenint en compte tant la informació que se'ls lliura en el fitxer els Reis, com la seva pròpia experiència. Podem plantejar-nos-la des de qualsevol àrea de llengua.

Investiguem la festa dels Reis
- Treball en grup. Es proposa per ser realitzat durant les vacances. El resultat haurà de ser un reportatge al voltant de la festa dels Reis, en què hi col·labora tota la classe, ja que a cada grup se li assigna un aspecte concret. La proposta d'un treball de grup, durant les vacances, és clarament intencionada, ja que la disponibilitat de temps per fer-lo sol ser gran, i llevat d'uns pocs casos, com els centres que escolaritzen alumnes de municipis molt distants, és perfectament viable.