Title: Guia didàctica
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Tema força complet, tant per treballar i conèixer el pessebre i els Pastorets com per fer-hi petites recerques. De fet, al llarg del tema, es fan diferents propostes encaminades que l'alumnat faci les seves pròpies recerques. Es tracta de dues manifestacions populars que ho permeten. Molt fàcilment poden conèixer gent o entitats que els puguin informar i, fins i tot, potser alguns o algunes alumnes hi col·laboren o en formen part.

Les representacions populars al voltant del naixement de Jesús
- Text que introdueix el tema remarcant, de nou, la barreja o fusió que s'hi representa entre la narració del naixement de Jesús i la creació d'un món entre simbòlic i real. Es presenten el pessebre i els Pastorets com als més significatius.

El pessebre
- Es presenta en forma de lliçó. A mesura que es va introduint la informació es plantegen les preguntes o activitats a fer referides a la composició del pessebre: la cova, el paisatge, les figures del pessebre, per acabar amb el caganer, acompanyat de la nadala amb què TV3 ens felicità la festa de Nadal del 2009.

Història del pessebrisme
- Activitat de comprensió lectora d'un text sobre la història del pessebrisme. Es tracta d'una tasca de penjar un fitxer.

Els pessebres vivents
- Text explicatiu de la història i evolució dels pessebres vivents. S'hi incorporen dos vídeos i la tasca que s'encarrega no és altra que mirar-se'ls. A vosaltres us correspon treure'n altre profit.

Els Pastorets
- Text introductori del tema dels Pastorets.

Passejada pels Pastorets:
- Activitat tipus qüestionari. Es fa una passejada pels Pastorets des dels seus orígens i història, els arguments que conté, incloent-hi, a més, una última pregunta referida als cuplets o garrofes, a partir de la qual es proposa que n'escriguin alguna, per exemple fent referència al seu centre.

Els Pastorets a Catalunya
- Han de completar un fitxer, amb l'objectiu que comprovin que els Pastorets és la manifestació del teatre popular més representada a Catalunya. Hi ha els enllaços per fer l'activitat.

Altres propostes
- Teatre popular: Passions i Pastorets. Enllaç a una mud de l'Edu 365.
- Pessebres i Pastorets propers: Inclou algunes idees de treballs o petites recerques que podeu proposar al vostre alumnat.
- Els altres pessebres vivents: Igual que l'anterior inclou algunes propostes de treballs o recerques a fer, en aquest cas referits als pessebres vivents.
- El Cant de la Sibil·la: S'ofereix una breu informació i enllaços, tant informatius com de representacions del cant, per poder ser treballat a la matèria de música, per exemple a 3r o en l'optativa de 4t.