Title: El ritual del tió.
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

El foc de Nadal

En la lliçó que ara inicies i partint de diversos textos faràs una passejada pel ritual del foc i del tió de Nadal i la seva relació amb altres costums i tradicions.
- Per respondre les preguntes és convenient que, prèviament, sempre consultis els textos proposats.

SOM-HI, DONCS!

El foc és present en els solsticis. En el solstici d'hivern, és sobretot el foc a la llar, simbolitzat en el tió. Malgrat tot, en algunes poblacions es fan encara fogueres durant la nit de Nadal. Llegeix el següent text i contesta.

"La Fia-faia de la vila de Bagà i el poble de Sant Julià de Cerdanyola.
La vigília de Nadal, al punt del capvespre s’encén una foguera a la muntanya, al lloc on es pon el sol, diferent a Bagà i a Cerdanyola, des d’allà el foc és transportat amb torxes , a cada poble. Els portadors en arribar reparteixen el foc a la resta de la població. Comença aleshores la crema general, acompanyada amb cants molt breus: "Fia-faia, que nostro senyor ha nascut a la paia", i d’un fons musical, sobre la que destaquen les campanes de les respectives esglésies. Música, campanes i cants omplen les oïdes. Quan les torxes en cremar queden curtes, es fa una foguera amb les restes, sobre la que solen saltar els joves i al seu voltant es forma una rotllana de ball i de joc. Acabada la crema es menja allioli de codony tradicional de la diada.
La festa a Bagà té un aire espectacular, centenars de torxes trenquen la foscor i la plaça porxada recupera lluïssors medievals. A Sant Julià de Cerdanyola té una mida més amable i propera, i durant la nit es farà un àpat comunitari, al voltant del mateix foc, esperant, divertidament, la sortida del sol, és “l’endreça”.
Les torxes, anomenades faies, es fan amb una herba de tija alta, popularment fia; són lleugeres, altes i de llarga durada."
Xavier Pedrals. la Fia-faia

Marca les afirmacions correctes.

- La Fia-faia és una celebració de la nit de Nadal, pròpia de Bagà i Sant Julià de Cerdanyola, poblacions del Berguedà. Consisteix en l'encesa de torxes en el punt on es pon el sol, des d'on es transporten fins a la població, on es fa una gran foguera.
Feedback: MOLT BÉ!
- En la Fia-faia, per mantenir la tradició familiar del Nadal, cada família encén la seva foguera.
Feedback: Alerta! O bé te'n falta alguna o n'hi ha alguna que no tens bé!
- La crema general s'acompanya amb cants molt breus: "Fia-faia, que nostro senyor ha nascut a la paia".
Feedback: CORRECTE!
- Acabada la festa es menja allioli de codony.
Feedback: MOLT BÉ!

El tió en altres cultures.

Llegeix el següent text i marca l'afirmació correcta.

"Si la tradició del tió, malgrat la seva banalització actual, encara perviu avui entre nosaltres, no es pot pas dir que sigui un element limitat territorialment a Catalunya ni a les terres de parla catalana. Ben al contrari, hi ha notícies de ritus solsticials semblants, conservats o perduts, arreu dels Pirineus: a la Vall d' Aran és la soca de Nadau; al Pallars, el conco del foc; a la Ribagorça, la rabassa; a Taüll, la tronca de Nadal... També es troba al Pirineu aragonès, al País Basc -l'Olentzero-, i en altres pobles hispànics, a Galícia, a Andalusia -el tronco de Nochebuena-, a Extremadura ... I també arreu d'Europa: a la Provença és lou cachofio; a França, le tréfoir; a Westfália, der Christbrand ... I se sap que també era venerat a Flandes, a Anglaterra i als països eslaus." Tradicionari del Nadal català. Joan Soler i Amigó.

- Ritus similars al tió de Nadal havien existit en molts altres territoris no només de la península Ibèrica sinó també de diversos llocs d'Europa.
Feedback: MOLT BÉ!
- El ritual del tió de Nadal és característic i únic de Catalunya.
Feedback: Llegeix bé! No és correcte!
- A Catalunya el ritual del tió de Nadal es va introduir a partir del segle XIX provinent de costums similars dels països del Nord d'Europa!
Feedback: No és correcte!
- El costum del tió de Nadal és característic i únic de tots els territoris que abasten els Pirineus.
Feedback: En aquesta zona és o era molt característic! Però també en altres territoris!

El tió com a amulet

El tió

"...mig carbonitzat, era conservat a les golfes, a l'estable o al celler, fins al Nadal vinent, que seria posat novament al foc, per abrandar el tió de l'altre Any Nou... Les seves cendres eren escampades pels sembrats; se'n posava sobre els llits, per procurar la fertilitat; es barrejaven amb els remeis casolans, i en tempestes o epidèmies el tió es tornava a posar al foc, per preservar la casa de qualsevol mal".
Joan Soler Amigó. Tradicionari del Nadal Català

Quina de les tres frases creus que s'adiu més al text?

- La gent realitzava aquest seguit de pràctiques perquè l'experiència havia demostrat que anaven bé.
Feedback: Ho creus realment?
- Es refereix a diferents creences, segons les quals al tió se li donava molt de valor i poder i es considerava que actuava com a protector de la casa i com a defensor davant dels poders malèfics.
Feedback: MOLT BÉ!
- El text explica la raó per la qual s'ha conservat la tradició actual de "fer cagar el tió".
Feedback: Fixa-t'hi bé! Vols dir que el text no es refereix a costums i creences?

Tió o tionet

Text extret del llibre Explica'm una cançó de Jaume Ayats

«La nit de Nadal, la canalla ens trobàvem a ca la Xus. El seu pare havia portat de la muntanya un tronc ben gros que cremava lentament a la llar. Res de mantes, ni barretines ni collonades d'aquestes: un tronc salvatge, la tronca. Ens feien anar a baix a resar (parenostres i avemaries), llavors pujàvem a la cuina, on per torns colpejàvem la tronca amb un bastó: "Tronca de Nadal, caga torrons i pixa xampany". Llavors, furgàvem a la part del darrere de la tronca, on hi trobàvem el regal corresponent. I així mentre donava de si l'economia dels pares. Fins anys més tard no vaig entendre que quan ens feien anar a resar tenia a veure amb el moment de posar el regal sota la tronca.»

D'aquesta manera ens explica el seu record en Pere Villa -de la Torre de Cabdella, a la Vall Fosca (el Pallars Jussà)- en un correu electrònic.

Per què creus que la persona que fa aquesta explicació utilitza l'expressió: "Res de mantes, ni barretines ni collonades d'aquestes"?
De quin tió parla ell?

Tions

En aquesta activitat t'apareixen quatre imatges que pretenen mostrar l'evolució que ha experimentat el tió.

Aparella les imatges amb els textos.

- MOLT BÉ!
- Alguna parella no és correcta!
Feedback: El tió en la seva funció primitiva de donar escalfor i llum.
Feedback: Parada de tions en una fira actual. Convertits en ninotets.
Feedback: Fent cagar el tió, prop de la llar de foc, tal com se solia fer antigament en el món rural i zones de muntanya.
Feedback: Família actual fent cagar el tió al menjador de casa.

Tió, sí o no?

En l'últim text es reflexiona sobre els canvis que ha experimentat el tió de Nadal.

"Certament, el tió és una tradició viva. I ho és perquè ha anat canviant, adaptant-se a un nou entorn físic i social. Aquesta evolució ha comportat aspectes positius i negatius. Certament, la introducció del tió a l'escola ha permès donar a conèixer aquest costum a sectors de la població infantil que no l'haurien viscut a casa. Això, i la pràctica del tió en associacions de veïns o entitats culturals, n'ha propiciat la descoberta. D'altra banda, la possibilitat d'adquirir tions fets en sèrie als mercats nadalencs pot facilitar la seva introducció en la celebració domèstica. Per contra, aquest procés ha suposat una pèrdua de la diversitat de continguts de la tradició. El ritual de fer cagar el tió va acompanyat, per exemple, d'un seguit de cançonetes tradicionals que presenten una enorme riquesa de versions i variants...

...En definitiva, el tió ha esdevingut un dels símbols del Nadal català, que manté la seva vigència a partir d'un seguit important de transformacions en el costum. Canvis que n'asseguren la vitalitat -una tradició estàtica és morta- però que impliquen, potser, una pèrdua de contingut patrimonial en benefici de la seva difusió".Tradicionari. volum 5. Salvador Palomar i Abadia

Marca les afirmacions que corresponen al text.

- No té sentit continuar amb la tradició del tió de Nadal perquè actualment ha experimentat massa canvis.
Feedback: Alerta! O bé te'n falta alguna o n'hi ha alguna que no tens bé!
- El tió és una tradició viva, que ha anat canviant, adaptant-se a cada època i situació social.
Feedback: CORRECTE!
- Malgrat que el costum del tió de Nadal ha experimentat canvis, es defensa la seva vigència com un dels símbols del Nadal català.
Feedback: MOLT BÉ!
- En el procés de canvi del tió de Nadal, hi ha hagut aspectes positius. Per exemple, la seva celebració a l'escola o la venda de tions en parades de fires han ajudat a la seva difusió.
Feedback: MOLT BÉ!