Title: El solstici d'hivern
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

El solstici d’hivern

El solstici d’hivern, a l’hemisferi nord, coincideix amb el punt en què el sol es troba en la seva posició més cap al sud. Observem que el sol assoleix la seva altura mínima sobre l’horitzó i els seus raigs ens arriben més inclinats. Coincideix, a més, amb la durada d’hores de sol més curta, el dia més curt, al mateix temps que amb la nit més llarga de l’any. Aquest fet ,que succeeix al voltant del 21 i 22 de desembre, suposa la fi de la tardor i l’inici de l’hivern.

El solstici d’hivern, però, marca també el moment en què el sol, molt lentament, comença a renéixer, i els dies van recuperant hores de llum.

Mig any després, al voltant del 21 i 22 de juny, s’esdevé el solstici d’estiu, que coincideix amb el dia més llarg de l'any i amb la nit més curta.

Per a les societats antigues, que es fonamentaven en el treball agrícola i ramader, l'arribada dels solsticis tenia una gran importància, que s'expressava en un seguit molt important de creences, rituals i celebracions. El cicle de Nadal, pel que fa al solstici d'hivern, i la festa de Sant Joan, al solstici d’estiu, són descendents d'aquesta tradició.