Title: Els Pastorets
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

Els Pastorets:
Els Pastorets són la manifestació del teatre català més arrelada i estesa per tot el territori. Pràcticament en totes les poblacions on es representa, que són moltíssimes, l’actuació va a càrrec de grups de teatre amateur, que en molts casos han estat la primera escola de teatre per a actors i actrius que després han esdevingut professionals.

La representació combina de manera divertida i sovint burlesca, cosa que la fa entranyable, escenes del naixement de Jesús amb elements populars, alguns heretats del paganisme, com les fúries de l’infern, o de la tradició i del rondallari popular, com poden ser els balls de diables o les calderes d’en Pere Boter.

Aquest aire burlesc i al mateix temps entranyable es deriva del fet que els veritables protagonistes són dos pastors, un més aviat eixerit i decidit al costat de l’altre poruc i rondinaire, cosa que permet introduir en la representació tot un seguit d’elements de gresca i diversió, pròpia dels humans, caracteritzats en el conjunt de pastors i gent del poble que es prepara per anar a fer l’ofrena al nen que acaba de néixer.