Title: La nit de Cap d'Any
Course: El cicle nadalenc (SECUNDÀRIA) - LA CULTURA POPULAR A L'ESCOLA. Les festes populars, materials digitals

La nit de Cap d’Any

El nostre calendari, l’anomenat calendari gregorià, actualment és utilitzat en una gran majoria de països, la qual cosa fa que,la nit de Cap d’Any, que marca l’acabament d’un any i el començament del nou, sigui la celebració festiva més universal.

La seva arribada genera grans concentracions de gent disposada a compartir l’espera del toc de les dotze campanades i, com passa en molts països, el posterior esclat dels focs artificials.

Té sobretot un caire de celebració col·lectiva. La gent espera l’inici de l’any per brindar amb cava o xampany, per desitjar-se sort i bons auguris per a l’any que acaba de començar. El temps de pas d’un any a l’altre, les dotze campanades, acompanyades al nostre país amb els dotze grans de raïm, però, amb costums ben diversos en altres llocs, representen en l’imaginari col·lectiu tant un comiat a l’any que s’acaba com una benvinguda al que comença.

Es viu, en part, amb l’esperança que és l’inici d’una nova etapa, sempre amb el desig que el període que comença sigui millor que el que s’ha acabat. Aquest desig, aquesta il·lusió s’expressen vivint aquests primers moments de l’any amb la màxima diversió i alegria, segons els gustos i interessos de cadascú. En la celebració del Cap d’Any hi trobem de nou aquest caire carnestoltesc en què la permissivitat i la diversió que trenquen límits i normes són acceptades.

Tots els pobles i cultures, prescindint del moment en què comenci l’any, han celebrat i celebren l’arribada de l’any. De fet, són molts els costums i creences al voltant d’aquesta celebració, molts dels quals continuen perdurant.